Andre viktige ingredienser er pianoet og vokalgruppa Let go!, en vennegjeng i Tønsberg som øver sammen og holder konserter.
- Jeg har holdt på med musikk siden jeg var liten. Det svarteste året mitt var koret nesten det eneste jeg forholdt meg til. Og trærne mine.
Hun er veltalende, men nøler når hun får spørsmål om åndelighet.
- Det er disse ordene... begrepene «religiøsitet» eller «spiritualitet». Jeg tror begrepene er veldig lett å bås-sette, men at vi egentlig alle har våre egne personlige opplevelser. Åndelighet er viktig for meg. Å føle kontakt med noe annet enn det åpenbare og fysiske.
Hun forteller at hun har sunget i kirkekor og at hun gjerne snakker med trær og steiner, på samme måte som hun snakker med katten sin.
- Åndelighet er for meg opplevelsen av at vi er knyttet sammen - noe som verken handler om religion eller new age - men kanskje bare om vår kjærlighet til Moder jord. Boka omtales som en livsfilosofisk reise. Hun har funnet fram til tre grunnleggende prinsipper for balanse og vekst. Det handler om å søke balanse i grunndriftene, føle øyeblikket bak tankene og om å endre mønstre og overbevisninger som ikke gjør deg godt. Enkelt, men krevende.
- At jeg skjønner mer om hvordan alt henger sammen, betyr ikke at jeg bare går rundt og smiler. Men jeg er mer til stede og har større tillitt til at ting blir som de blir. Jeg har funnet balansen.
Det tar på seks-sju minutter opp på Slottsfjellet med den vide utsikten. Live Stensholt slår opp hetta på parkasen og filosoferer.
- Hvorfor har så mange så stort behov for å overaktivisere seg i dag? Er det for å slippe å føle? Jeg opplever at noe av det folk er aller mest redd for er å sitte stille. Bare å sitte stille og kjenne.
* Denne artikkel sto første gang på trykk i God torsdag 10. januar 2012.